32000D0710
L 290/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 7 ноември 2000 година
относно присъединяването на Европейската общност към Регламент № 67 на Икономическата комисия за Европа на Организацията на обединените нации относно типовото одобрение на специалното оборудване на автомобилите, използващи втечнени нефтени газове в тяхната система за задвижване
(2000/710/ЕО)
СЪВЕТЪТ НА ЕВРОПЕЙСКАТА ОБЩНОСТ,
като взе пред вид Договора за създаване на Европейската общност,
като взе пред вид Решение 97/836/ЕО на Съвета от 27 ноември 1997 г. за присъединяването на Европейската общност към Спогодбата на Икономическата комисия за Европа на Организацията на обединените нации за приемане на еднакви технически предписания за колесни превозни средства, оборудване и части, които могат да бъдат монтирани и/или използвани на колесни превозни средства, и на условия за взаимно признаване на одобрения, издавани на основата на тези предписания (ревизирана спогодба от 1958 г.) (1), и по-специално член 3, параграф 3 и член 4, параграф 2, второто тире от него,
като взе пред вид предложението на Комисията,
като взе пред вид съответното становище на Европейския парламент (2),
като има пред вид, че:
(1)
Измененият Регламент № 67 относно типовото одобрение на специалното оборудване на автомобилите, използващи втечнени нефтени газове в тяхната система за задвижване ще отстрани техническите прегради в търговията между договарящите страни на специалното оборудване на автомобилите, използващи втечнени нефтени газове в тяхната система за задвижване. Еднаквите технически предписания на въпросното правило ще осигурят висока степен на безопасност и защита на околната среда.
(2)
Измененият Регламент № 67 е нотифициран от договарящите страни и ще влезе в сила във всички договарящи страни, които не са възразили, от датата или датите, които те са посочили, доколкото правилото представлява приложение към ревизираната спогодба от 1958 г.
(3)
Регламент № 67 трябва да се интегрира в системата за типово одобрение на превозните средства и така да допълни действащото законодателство на Общността,
РЕШИ:
Член единствен
Европейската общност се присъединява към Регламент № 67 на Икономическата комисия за Европа на Организацията на Обединените нации относно типовото одобрение на специалното оборудване на автомобилите, използващи втечнени нефтени газове в тяхната система за задвижване, така както е изменено и нотифицирано от договарящите страни, съобразно с влизането в сила на изменението от датата или датите, които те са посочили.
Съставено в Брюксел на 7 ноември 2000 година.